<classify> Watu mbalimbali wakiwemo baadhi ya viongozi wa Shirikisho la Soka Tanzania TFF, wasanii nyota, mashabiki wa soka na wazazi wake, walifika kumpokea kwenye uwanja wa ndege wa kimataifa wa Julius Nyerere jijini Dar es Salaam. Samatta alishinda tuzo hiyo baada ya kujikusanyia pointi 127 akimbwaga mchezaji mwenzake wa TP Mazembe, kipa Robert Muteba Kidiaba wa DRC, aliyepata pointi 88.Mshambuliaji wa Etoile du Sahel ya Tunisia na timu ya taifa ya Algeria, Baghdad Bounedjah alishika nafasi ya tatu baada ya kujikusanyia pointi 63. Mafanikio ya mchezaji huyo aliyeweka rekodi ya kuwa mchezaji wa kwanza wa Afrika Mashariki kutwaa tuzo hiyo, yamekuja baada ya kuiwezesha Mazembe kutwaa taji la tano la Ligi ya Mabingwa Afrika, huku akiibuka mfungaji bora kwa mabao yake manane.Mshambuliaji wa Gabon, Pierre- Emerick Aubameyang alishinda tuzo ya Mwanasoka Bora wa Afrika kwa mara ya kwanza huku akimbwaga Yaya Toure wa Ivory Coast aliyekuwa akiishikilia tuzo hiyo aliyoitwaa mara nne mfululizo.Aubameyang alijikusanyia jumla ya pointi 143, saba zaidi ya Toure wakati Ayew ameshika nafasi ya tatu kwa ku pata pointi 112. Kiungo wa Nigeria, Etebo Peter Oghenekaro ameshinda tuzo ya mchezaji anayechipukia vizuri na kumshinda Mnigeria mwenzake, Azubuike Okechukwu, kipa wa Mali, Djigui Diarra, Mahmoud Abdelmonem Abdelhamid Kahraba wa Misri na Mualgeria, Zinedine Ferhat.Mfaransa, Herve Renard ameshinda tuzo ya kocha bora wa mwaka kwa mara ya pili, baada ya kuipa Ivory Coast ubingwa wa Afrika mwaka jana nchini Guinea ya Ikweta baada ya kuwashinda Baye Ba wa Mali U-17, Patrice Carteron wa TP Mazembe, Faouzi Benzarti wa Etoile du Sahel na Emmanuel Amunike wa Nigeria U-17. Renard, ambaye alishinda tuzo ya kwanza baada ya kuipa Zambia ubingwa wa Afrika mwaka 2012, alikabidhiwa tuzo yake na Mjumbe wa Kamati ya Utendaji ya CAF, Adoum Djibrine.Cameroon ilizibwaga Ghana, Afrika Kusini na Zimbabwe katika kipengele cha timu bora ya taifa ya wanawake, wakati Ivory Coast imeziangusha Ghana, Mali U-17, Nigeria U-17 na Nigeria U-23 katika timu bora ya taifa ya wanaume.Refa wa Gambia, Papa Bakary Gassama ameshinda tuzo ya refa bora kwa mara ya pili mfululizo akiwaangusha Ghead Zaglol Grisha wa Misri, Janny Sikazwe wa Zambia na Eric Arnaud Otogo Castane wa Gabon.  <topic>: MICHEZO 